Der har ved indgangen til 2023 ikke været behov for at tilkalde Nordjyllands Beredskab så ofte, som det plejer at være tilfældet omkring årsskiftet. Det viser tal for beredskabets udrykninger det seneste døgn. Søndag morgen oplyser Danske Beredskaber, at Nordjyllands Beredskab i alt er rykket ud 22 gange i løbet af nytårsdøgnet fra 31. december 2022 klokken 12.00 til 1. januar 2023 klokken 04.00. Det er særligt mindre brande i containere og skraldespande - formentlig forårsaget af fyrværkeri - der har krævet beredskabets assistance. - Det har været et roligt nytårsdøgn med markant mindre udkald end de forgangne år, oplyser Nordjyllands Beredskab i en pressemeddelelse fra Danske Beredskaber. Regnvejr hjalp Det regnede mange steder nytårsaften, og ifølge Danske Beredskaber kan vejret have medvirket til, at nytårsdøgnet ikke har budt på lige så mange udrykninger som ventet. - Det pjaskvåde vejr har helt sikkert hjulpet os meget - men vi har stadig haft tre gange mere at se til end på en normal aften, så der var desværre ikke tid til dansesko og paphat for vores dygtige brandfolk. Det blev til støvler og brandhjelm som vanligt - same procedure as last year, fortæller Bjarne Nigaard, der er sekretariatschef ved Danske Beredskaber. På landsplan er beredskaberne rykket ud 284 gange fra lørdag middag til søndag morgen. Til sammenligning har der de seneste fem år været cirka 500 udrykninger i gennemsnit i nytårsdøgnet.

Referat:
Nordjyllands Beredskab har haft et stille nytårsdøgn i forhold til normalt.